تعلیم المتعلم

تعلیم المتعلم برہان الدین زرنوجی کی عربی تصنیف ہے جو طلبہ کی تعلیم، تربیت اور آدابِ علم سے متعلق عملی ہدایات پر مشتمل ہے۔ کتاب میں طلبِ علم کے اصول، استاد کے احترام، سبق کے انتخاب و ترتیب، علمی جدوجہد اور اخلاقِ طالبِ علم جیسے موضوعات کو اختصار کے ساتھ بیان کیا گیا ہے۔ اس کے متعدد تراجم و شروح مختلف زمانوں میں مختلف زبانوں میں شائع ہوئے اور دینی مدارس میں آج بھی پڑھائی جاتی ہے۔

 مصنف 
برہان الدین زرنوجی چھٹی صدی ہجری کے عالم تھے اور صاحبِ ہدایہ کے اساتذہ میں شمار کیے جاتے ہیں۔ انھوں نے قوام الدین حماد بن ابراہیم الصفاء، رکن الاسلام الادیب المختار، سدید الدین شیرازی، فخر الاسلام شیرازی، قاضی خان، رضی الدین نیشاپوری، شرف الدین العقیلی اور فخر الدین کاشانی سمیت متعدد اہلِ علم سے استفادہ کیا۔
 ادبی ذوق 
زرنوجی فقہ کے ساتھ ساتھ شعر و ادب کا ذوق بھی رکھتے تھے اور ان کے متعدد اشعار نصیحت و اخلاق کے موضوع پر منقول ہیں۔
 کتاب 
تعلیم المتعلم تیرہ فصلوں پر مشتمل مختصر رسالہ ہے جس میں تعلیم کی نیت، استاد کا انتخاب، ادبِ استاد، اسباق کی مقدار و ترتیب اور طلبہ و علما کے اخلاق جیسے مضامین شامل ہیں۔ عبد الحئی حسنی کے مطابق یہ مختصر ہونے کے باوجود مفید رسالہ ہے:
هو كتاب نفیس مفید مشتمل على فصول قليل الحجم كثير المنافع۔
 تراجم و شروح 
 ابراہیم بن اسماعیل نے اس کی شرح لکھی۔
 عبد المجید بن نصوح نے اس کا ترکی میں ارشاد الطالبین فی تعلم المتعلمین کے نام سے ترجمہ کیا
 لاطینی، جرمن، ترکی اور ہندوستانی زبانوں میں بھی متعدد تراجم ہوئے۔
 اس پر مختلف ادوار میں متعدد شروح لکھی گئیں؛ جن میں سے ایک شیخ ابراہیم بن اسماعیل کی شرح ہے جو سلطان مراد ثالث کے زمانے میں تحریر ہوئی۔
 دار العلوم دیوبند کے استاذ محمد کلیم الدین قاسمی کٹکی نے ’اس کتاب کا اردو ترجمہ ’’آدابِ تعلیم و تربیت‘‘ کے عنوان سے کیا ہے، جس میں ترجمے کے ساتھ ساتھ حسبِ ضرورت مختصر حواشی اور قابلِ تخریج روایات کے حوالہ جات بھی شامل کیے گئے ہیں۔ یہ ترجمہ 2013ء میں شائع ہوا اور مترجم کے مطابق اسے بعض مدارس میں تدریسی طور پر اختیار کیا گیا ہے۔ اردو میڈیم کے طلبہ اور ابتدائی درجوں کے لیے بھی یہ کتاب مفید سمجھی جاتی ہے، کیونکہ اس میں طلبِ علم کے آداب اور طالب علم کے لیے عملی رہنمائی بیان کی گئی ہے۔

 طباعات 
اس رسالے کے متعدد نسخے مختلف مقامات میں چھپے:
1709ء جرمنی، 1838ء لائپزگ، 1265ھ مرشد آباد، 1901ء قازان، 1286ھ تیونس (مختصر شرح کے ساتھ)، 1292ھ آستانہ، 1307ھ قازان، 1898ء مصر، 1300ھ و 1307ھ مصر اور 1301ھ و 1311ھ قسطنطنیہ۔

 تدریس 
یہ کتاب دار العلوم دیوبند میں درس نظامی کے درجۂ سوم عربی میں اور مظاہر علوم وقف قدیم و مظاہر علوم جدید میں درجۂ وسطی عربی کے سالِ اول میں داخلِ نصاب ہے۔

 مزید دیکھیے 
 برہان الدین زرنوجی
 الہدایہ
 درس نظامی

 حوالہ جات 

زمرہ:عربی زبان میں کتابیں
زمرہ:مطالعہ اسلام سے متعلق کتابیں
زمرہ:کتب اہل سنت
زمرہ:تدریسیات
زمرہ:قرون وسطی کا عربی ادب
زمرہ:اسلامی ادب